정조 12년 · 목
該曹啓言昌原幼學金達宗原情以爲今春稅穀捧上時米七百餘石自官作錢民皆願貿北商輩住於洪德海家欲貿熊神寺僧徒所納米則僧徒不許曰金風憲聲玉手書來到然後出給云聲玉卽渠父也洪德海與渠父素善故以渠父名書送貿米此際錢多米貴事甚煩亂本官嫌其聽聞欲掩已過三月初四日洪德海及渠父發差捉致稱以正穀幻弄俱施懸罰故渠父鳴其冤枉則結縛着枷以棍亂春末使健卒執髮捽曳以圓杖遍身猛搗同月初九日仍以吐血致死時値藏刑而此何景像居官十餘朔殺人命三箇之事用刑十三條殘毒之擧不能一一條陳五月二十二日國忌初不致齋五月十一日亦不行哭禮行旅爭辱吏民情叱伏乞明査上以正國綱下以雪民冤云矣敎曰鄭駿采濫酷之說有口皆傳無人不言至徹於筵席今果有此鳴冤之擧以此原情較其傳言可謂節節符合土民之構誣城主雖關風化以子而爲父復讎卽亦倫綱之大節言之擇不擇何必較論令道伯親執嚴査斯速狀聞後稟處昌原爲俗雖曰難治駭擧怪政何益於矯救而莅官以後專事悖戾此外擧措道伯亦豈不聞應問各人處發問目詳査以聞如有疏漏道伯難免其責以此意一體嚴飭又啓言昌原幼學金龍煥原情以爲四寸金國臣今年五月與京居鄭泰元朴世應和應陰謀後一千五百兩錢徵族次來侵而泰元稱以司圃署防堰監差而蔚山防堰錢國臣處換錢而國臣則訓局敎鍊官李光旭處出債云語相逕遲故呈官詰問則泰元粧撰曰自訓局司圃署所報錢以金國臣處給債錢一千五百兩移劃故推尋次下來云而旋卽上京圖出司圃署關文求得請簡嗾囑本官去七月渠父着枷棍搗定日勒捧故裹足上京呼訴刑曹訓校李光旭司圃署書員柳福奎捉來査問則光旭以爲渠山築堰之際鄭泰元與金國臣來言曰國臣之叔好居以司圃署錢出用樣圖出關文徵錢分食爲好云故以非理之事退斥而鄭泰元卽司圃提調傔人云福奎以爲今年六月鄭泰元嶺營發關文書着得手決於提調云故只有謄出關草元無往復訓局之事梁山蔚山等堰畓與都監錢移劃實無此事云泰元等知渠上京査實之機不待定日逐日告官渠父懸罰鞭扑仍以致命國臣之謀殺季父焉敢逃弑父之律泰元烏得免殺人之律乎亟令照法償命本官徒聽泰元之請囑濫行命藏之刑殺此無辜之民五月二十二日國忌不爲致齋五月十一日不行望哭之禮是豈圖報之意哉伏乞明査快正國綱云矣敎以纔判他供又見此供濫殺濫刑委折令道伯親執査實狀聞金國臣所爲果如其言如許亂倫悖常之漢不可不如法痛繩以償其叔之冤死一體詳査以聞事分付所謂鄭泰元旣稱宰相傔人則其所犯之若此明若觀火捉來査實後爲先遠配絕島以懲京中年利輩虐民之習其餘作俑諸漢一體痛治大抵司圃署之名以圖得庄土貽弊之端不一而足以現發於登聞文字觀之不啻屢次該提調卽作故人雖不必追勘而前後以庄土望定之奸弊多端無論宮房營門衙門若無啓下行會無得許施雖於已啓下之事如有不實幷與陳告人重治昭在受敎且載通編外方之只憑該署關文如是擧行極爲駭然自卿曹以此意謄關八道兩都仍令各其道伯申飭列邑後復以非啓下公事雖啓下公事明知其不實不卽報營如法請勘則聽理守令令該府拿來當以制書有違之律論不飭之道伯難免其責以此措辭行會擧行形止升卽狀聞事分付又啓言舒川幼學白始珩原情以爲本官多士以邑弊通文而渠父兌龍以年長爲首於通文矣屢月滯囚終勘流三千里之典蓋其本事卽雇馬租事而此不過吏輩營邑往來時需用之費也以烟戶應納者夏則麰一斗秋則租一斗已有規例而不意今年本官以雇馬租移徵於田結之中每結添出二斗七升此莫非吏胥輩肥已之計也一境士民齊會發通將欲等訴渠父以通文首徒自官捉致枷囚多士齊進官門將欲卞白則下吏輩恐其奸計之未遂私遏訟門故作鬧端終至於各持一杖無數毆打而本官不治下吏反謂多士官門作鬧構報營門屢月牢囚渠父則爲民捄弊而反遭遠配乞賜宥釋之典云矣敎以下送該道使之査處俾無更訴之弊又啓言尙衣院總匠洪德智原情以爲外方總物主管買賣至於屢百年之久床屢市民忽生權利兼幷之計辛丑年潛自挾書於平市署市案視若自己之業以其千百之物件猶不滿慾今此單物種如是橫奪傳來之業已失於彼廛殆不能自存乞復前業俾保殘命云矣玆事月前總匠輩與廛人相訟於本曹而今若專屬於匠人則市民以失利爲冤故前判書臣金鍾秀決辭中兼論總匠與廛人隨得行賣無相禁斷云者事甚便當而今此總匠輩敢生權賣之計有此煩籲原情勿施狀頭請自臣曹嚴勘敎以似此幺麼之事焉敢擊錚民習可駭令該院査出慫慂人移送本曹嚴勘又啓言驪州良女韓一丹原情以爲外曾祖父卽本州尹生奴子而率子女居生于尹家廊底去丙申年分外祖母之上典衿川嚴生來到許贖故外祖父備納價本妻與所生子女竝爲贖良而奴主間不敢成文以隣居父之上典尹生奴名借主成文矣其後嚴生之壻黃生又來言曰汝等本自妻家衿給於吾家收貢許贖吾當次知斯速要贖云多般恐喝故不得已更爲納價贖良受其牌旨矣尹生以詳知假名贖良之事一日招致外祖父推納贖文而甚至結縳亂打之境故取納其贖良文書則仍執不給而其戶籍及奴婢案中潛錄者已久外祖父及嚴生黃生俱歿之後或云收貢或云使喚其所侵責罔有紀極夫咸者斤金以此意呈訴本州則尹生自知理屈後勿更侵之意書給牌子故受置家中矣送其奴子搜探家中如干家藏及牌旨還爲推去故不勝冤痛昨春呈訴本州尹生置之落科借名贖文紙筒上論理題給矣昨秋尹生更起呈官而推納決得文券仍爲官上去月尹生呈訴出給昨春落訟時借名贖文紙筒上者尹生之起鬧將無止息刻骨之痛亦無伸洩之道云矣一丹依先朝受敎放送所供請上裁敎以壓良之禁法典至嚴令道臣各別詳査狀聞又啓言龍岡幼學金思訥原情以爲渠之七代祖故宣武一等功臣贈右議政景瑞也殲厥倭酋再奠箕東之山河抗義燕獄竟爲漠北之覊魂其偉勳苦節可與忠武公李舜臣遼東伯金應河相上下而俎豆棹楔之擧贈諡榮寵之典獨不之及西土之人投章陳疏願蒙一例之典者久矣而厚誣猶在顯褒未施敢冒萬死而略陳先祖實跡梗槪丁父憂而起復斬倭酋而擊賊在龍灣箕城誌及政院日記朝野記聞懲毖錄野言雜志遭內艱而荐下敦論攻倭賊於東萊溫井前後百餘戰未嘗挫折會行長於咸安而諸奠俯伏在象村白沙集及權協亂中聞見錄李星齡日月錄使日本而不辱君命値邊警而陞拜北閫載懲毖錄及荷潭日錄車嶺之役皇帝之特賜令旗令劍而三度箚牌及天師之敗策馬欲戰而見奪紿送虜中叱弘立以脅陷罵虜酋以臊羯新城栅歌詩昏朝時密疏東門外磔殺詳在渠六世祖得振鳴冤疏中和浦漫錄野言雜志權侙姜虜傳龍灣志蓋陷虜後生死久隔事實未著遼東伯傳有渠先祖降虜之言故仁廟改書後本道儒生康文翼等上疏伸誣而特命復爵贈秩鄕人憐之立祠一本疏稿七度家書三度箚牌尙今爲遺昆之寶藏而故相臣閔鎭遠序其首故參議趙尙慶跋其尾名曰遺事錄而本縣與誌備言其本末矣先大王朝乙未兩西章甫宋奎瑞等陳疏請褒特命依金應河例旌閭贈諡該曹將擧行之際逆臣相老時帶堂銜以事實不明論啓遂使聖旨不行其在子孫痛迫之情爲如何哉伏乞聖明特許旌閭贈諡之擧云矣思訥放送所供請上裁敎以爲子孫以祖先褒奬事上言筵臣每請勿施雖不立法防禁而擊錚異於上言尤有不可向因領相所奏以屢呈營邑知其公議之信然然後使之回啓以此上言觀之其說雖不可謂無是旣有定式分付道伯詳探輿議更考文跡論理狀聞事分付又啓言禮安童蒙金季孫原情以爲渠父適逢星州人宋五錫於京則五錫言內本州禪石寺胎室創建之時要爲守護之道給復十六結大小紙役等雜役永爲頉給無弊擧行矣人心不古使其僧徒不得守護至於荒廢之境康熙癸巳自宗親府祗承聖敎修節目成完文以給而劃給結卜則不歸頉給紙役則更侵吾欲擊金上言以爲矯革之道而春曹關文無錢未出汝以同道之義給下去之錢云故渠父出給七十三兩後偕到寺中元無信籍弊痼如前此則五錫憑藉欺人之致也渠父一自見欺之後仍成心病出沒鬼關强作喉言曰汝若登聞守護胎室一如完文則吾病自瘳國法自伸吾錢可推云故病父之言不可不從跋涉呼籲云矣當初季孫父行一之貸錢於宋五錫者不過見欺於五錫五錫趁不備償則呈訴營邑未爲不可而今此季孫外籍爲父之言內售徵錢之計致有此驚動天聽之擧揆以民習萬萬痛惡請原情勿施其猥越之罪自臣曹照律嚴勘敎以民習萬萬可駭下送本道監營査處又啓言咸悅聖堂倉漕軍李福善等原情以爲聖堂漕運有五弊其弊專在群山之兼領裝載之不能以時發行之不得乘便船多敗傷人或渰死也兩邑般隻一時幷發當淺灘㣣磯則無可泊之所有相觸之患一有㣷風怒濤則雖有千軍不容人力是衆船幷進一人兼領之致也兩倉之船雖曰聯䌫格卒自有彼此群山不遑聖堂聖堂不遑群山爭先而有致敗則互相呼寃是所管旣有彼此格卒不嘗符合之致也及其到京上納聖堂之米不如群山則必也推諉於咸悅京倉下屬視若無主之物奸濫無比是捧稅旣有各倉而使他兼納之致也千里水路群山之船先占安處聖堂之船必居其後不辭安危是一體漕船而勢有主客之致也裝載之際官屬之誅求於各船殆將數千金準載後領付群山則鎭屬之徵索米錢必充其慾不然誣訐鎭將必逞其憾漕卒無以應求或至犯用國穀爲邑吏之所侵終被鎭屬之所困伏乞兩倉漕船勿復兼領使本官領納云矣福善敢以四件外事無難瀆擾民習無嚴狀頭請自臣曹勘處而至於邑鎭所屬之誅求討索果如所供則不可不痛禁矯弊且漕運一款事係變通有非臣曹所可擧行竝令戶惠廳從長稟處敎曰已有日前戶判筵奏出擧條不待處決如是鳴錚民習可駭下送該道使之査處又啓言西部進士李寅默原情以爲渠之母山塋域遭安錫良偸理之變渠兄安默再度擊錚判付內令山在官決給事爲敎渠之兄弟更訴營邑皆爲退斤至冤莫伸乞降處分云矣此事旣係四件內則所當捧供以入而今七月因其兄安默擊錚判付自本曹發關分付於該道則在渠道理泣訴營邑以待決給而稱以營邑之退斥張皇論列又縱其弟一籲再籲極涉無嚴寅默猥越之罪當爲照勘而事屬爲親參酌放送至於本訟則請依前判下從公決給俾無更鬧之弊事分付道臣允之又啓言大丘良人崔昌祿擊錚所當捧供而渠父尙崙與南慶老等僞造關文及圖署出沒列邑侵虐寺奴婢徵錢勒贖多至數千及其現發推覈之時尙崙貿得黃蜜假作印樣摸出篆文使慶老指揮刻出而若有差誤處則尙崙隨便敎刻之狀忝看諸招同然一辭又因本道錄啓尙崙嚴刑得情慶老以隨從律減死勘放事判下則尙崙之縱子呼籲屢煩天聽者究厥情狀尤極凶獰請原情勿施昌錄猥越之罪自臣曹嚴勘敎以事係爲父參酌原情勿施又啓言全州幼學李徽鑑擊錚所當捧供而徽鑑之父基敬臺啓論列罪名至重而罰止竄配可謂末勘則在渠道理固當縮服感頌之不暇而丙午冬徽鑑乃敢肆然鳴金處分未下而今年五月又復犯蹕故自本曹以照勘之意草記蒙允以渠釁累兩次瀆籲已萬萬縱恣而纔過數朔又有此擧其在折亂萠杜後弊之道不可以四件內事每每容貸請原情勿施自臣曹勘處從之又啓言西部良人朴泰俊原情以爲渠父允文以春坊書吏丙申移差戶曹庫直與庫直徐碩昌同爲銀色而乙巳碩昌謂渠父曰吾有用處行用庫所在銀二千兩中二百兩暫欲貸用云渠父無數言責使不敢下手矣其後碩昌以紅木褓裹其物使白木廛人朴慶俊帶腰出送故渠父不勝驚駭謂碩昌曰汝行此竊盜之事情跡若綻首領何保碩昌哀乞以從速還入渠父不忍自言殺人矣丙午春傳掌時碩昌出封不動銀與不用勅需銀欲爲相換伊時色郞生疑開見則一千五百兩都是鍮鑞故郞廳持往判書家以告事狀而判書以兩庫直處徵捧事分付又汰本役渠父盡賣家產僅納二千五百兩未納者爲七百餘兩而渠父閱月拘囚渠等不勝痛冤乃以碩昌前後奸狀悉陳於判書仍爲査問則碩昌以二百兩出去事箇箇自服此一款乃碩昌行賊之眞贜而到今碩昌生涯自如渠父東西丐乞尙在偸盜未分之科伏乞爲父雪冤云矣若如原情辭緣則官庫偸弄罪固不輕而伊時該曹只徵其所逋之數仍不勘罪者必有委折且其父允文旣汰本役之後數千金不些之物無辭備納者必有所犯而然到今年久之後全諱事實縱子煩籲極涉猥越請原情勿施其罪狀自臣曹勘處敎曰民習可駭似此幺麼之事何敢登聞雖曰事係爲父不可聽理依草記嚴治近來擊錚之弊少息今番忽如是夥然何也原供辭勿施